Κανονισμός (ΕΚ) αριθ. 955/2002 του Ευρωπαϊκού Κοινοβουλίου και του Συμβουλίου

της 13ης Μαΐου 2002

για την παράταση και την τροποποίηση του κανονισμού (ΕΚ) αριθ. 1659/98 του Συμβουλίου σχετικά με την αποκεντρωμένη συνεργασία

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 179 παράγραφος 1,

την πρόταση της Επιτροπής(1),

Αποφασίζοντας σύμφωνα με τη διαδικασία του άρθρου 251 της συνθήκης(2),

Εκτιμώντας τα ακόλουθα:

(1) Ο κανονισμός (ΕΚ) αριθ. 1659/98 του Συμβουλίου, της 17ης Ιουλίου 1998, σχετικά με την αποκεντρωμένη συνεργασία(3) εφαρμόζεται έως τις 31 Δεκεμβρίου 2001.

(2) Η σημασία μιας αποκεντρωμένης προσέγγισης στη συνεργασία για την ανάπτυξη έχει τονισθεί επίσης στη συμφωνία εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000.

(3) Ο κανονισμός (ΕΟΚ) αριθ. 1659/98 καθορίζει, για όλη τη διάρκεια ισχύος του, ένα χρηματοδοτικό πλαίσιο που αποτελεί την προνομιακή αναφορά, κατά την έννοια του σημείου 33 της διοργανικής συμφωνίας της 6ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού(4), για την αρμόδια για τον προϋπολογισμό αρχή μέσα στα πλαίσια της ετήσιας διαδικασίας του προϋπολογισμού.

(4) Τα απαιτούμενα μέτρα για την εφαρμογή του κανονισμού (ΕΚ) αριθ. 1659/98 θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5).

(5) Ο καθορισμός ενός μελλοντικού στρατηγικού πλαισίου αποκεντρωμένης συνεργασίας θα απαιτήσει μια αξιολόγηση των δράσεων που χρηματοδοτήθηκαν από την Κοινότητα βάσει του κανονισμού (ΕΚ) αριθ. 1659/98, ειδικότερα, και ένα ευρύτερο προβληματισμό σχετικά με την αποκεντρωμένη συνεργασία, γενικότερα.

(6) Ο κανονισμός (ΕΚ) αριθ. 1659/98 θα πρέπει να παραταθεί έως τις 31 Δεκεμβρίου 2003 και να προσαρμοσθεί η χρηματοδότηση, καθώς και η σχετική περίοδος που αναφέρονται στο άρθρο 4 παράγραφος 1 του εν λόγω κανονισμού.

(7) Ο κανονισμός (ΕΚ) αριθ. 1659/98 θα πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1659/98 τροποποιείται ως εξής:

1. Το άρθρο 3 αντικαθίσταται από το ακόλουθο κείμενο: "Άρθρο 3

Οι εταίροι της συνεργασίας οι οποίοι είναι δυνατόν να επιλέγονται για να χρηματοδοτηθούν κατ' εφαρμογή του παρόντος κανονισμού, είναι οι φορείς αποκεντρωμένης συνεργασίας στην Κοινότητα ή στις αναπτυσσόμενες χώρες, δηλαδή: τοπικές αρχές, μη κυβερνητικοί οργανισμοί, οργανώσεις αυτοχθόνων, τοπικές επαγγελματικές ενώσεις και τοπικές ομάδες πρωτοβουλίας, συνεταιρισμοί, συνδικάτα, γυναικείες οργανώσεις και οργανώσεις νέων, εκπαιδευτικές, πολιτιστικές και ερευνητικές οργανώσεις και ιδρύματα, εκκλησίες και όλες οι μη κυβερνητικές ενώσεις που μπορούν να συμβάλλουν στην ανάπτυξη."

2. Στο άρθρο 4, η παράγραφος 1 αντικαθίσταται από το ακόλουθο κείμενο: "1. Το χρηματοδοτικό πλαίσιο για την εφαρμογή του παρόντος κανονισμού, για την περίοδο 1999 έως 2003, καθορίζεται σε 24 εκατομμύρια ευρώ.

Η αρχή που είναι αρμόδια για τον προϋπολογισμό εγκρίνει τις ετήσιες πιστώσεις μέσα στα όρια των δημοσιονομικών προοπτικών."

3. Το άρθρο 8 αντικαθίσταται από το ακόλουθο κείμενο: "Άρθρο 8

1. Η Επιτροπή επικουρείται από την γεωγραφικώς καθοριζόμενη επιτροπή την αρμόδια για την ανάπτυξη (εφεξής καλούμενη 'επιτροπή').

2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6), τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.

3. Η Επιτροπή θεσπίζει τον εσωτερικό κανονισμό της."

4. Το άρθρο 9 αντικαθίσταται από το ακόλουθο κείμενο: "Άρθρο 9

1. Κάθε δύο έτη, η Επιτροπή επανεξετάζει, σύμφωνα με τη διαδικασία του άρθρου 8 παράγραφοι 2 και 3, τους στρατηγικούς προσανατολισμούς της και θεσπίζει προτεραιότητες για την εφαρμογή των δράσεων των επόμενων ετών. Ενημερώνει σχετικά το Ευρωπαϊκό Κοινοβούλιο.

2. Η βοήθεια που παρέχεται βάσει του παρόντος κανονισμού προγραμματίζεται, όσο το δυνατόν, σε στενή συμπληρωματικότητα και συνοχή με τη βοήθεια που παρέχεται στο πλαίσιο άλλων κοινοτικών μέσων συνεργασίας για την ανάπτυξη και λαμβάνει ιδίως υπόψη τη στρατηγική συνεργασίας με τη σχετική χώρα ή περιοχή."

5. Στο άρθρο 10, το πρώτο και το δεύτερο εδάφιο αντικαθίστανται από το ακόλουθο κείμενο: "Στο πλαίσιο της ετήσιας έκθεσης προς το Ευρωπαϊκό Κοινοβούλιο και το Συμβούλιο για την εφαρμογή της αναπτυξιακής πολιτικής, η Επιτροπή παρουσιάζει περίληψη των δράσεων που χρηματοδοτήθηκαν και αξιολόγηση της εφαρμογής του παρόντος κανονισμού κατά τη διάρκεια του έτους, καθώς και πληροφορίες για τους φορείς της αποκεντρωμένης συνεργασίας με τους οποίους συνήφθησαν οι συμβάσεις."

6. Το άρθρο 12 αντικαθίσταται από το ακόλουθο κείμενο: "Άρθρο 12

Οκτώ μήνες τουλάχιστον πριν από τη λήξη του παρόντος κανονισμού, η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο συνολική αξιολόγηση των δράσεων που χρηματοδοτήθηκαν από την Κοινότητα βάσει του παρόντος κανονισμού, η οποία θα συνοδεύεται από εισήγηση για τη συνεχιζόμενη προώθηση της αποκεντρωμένης συνεργασίας και τη συμμετοχή της κοινωνίας των πολιτών."

7. Στο άρθρο 13, το δεύτερο εδάφιο αντικαθίσταται από το ακόλουθο κείμενο: "Εφαρμόζεται έως τις 31 Δεκεμβρίου 2003."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Μαΐου 2002.

Για το Ευρωπαϊκό Κοινοβούλιο

Ο Πρόεδρος

P. Cox

Για το Συμβούλιο

Ο Πρόεδρος

J. Piqué I Camps

(1) ΕΕ C 51 Ε της 26.2.2002, σ. 316.

(2) Γνώμη του Ευρωπαϊκού Κοινοβουλίου της 14ης Μαρτίου 2002 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 25ης Απριλίου 2002.

(3) ΕΕ L 213 της 30.7.1998, σ. 6.

(4) ΕΕ C 172 της 18.6.1999, σ. 1.

(5) ΕΕ L 184 της 17.7.1999, σ. 23.

(6) ΕΕ L 184 της 17.7.1999, σ. 23.